Document ID: 32014R0206

UREDBA KOMISIJE (EU) br. 206/2014
оd 4. ožujka 2014.
o izmjeni Uredbe (EU) br. 601/2012 u pogledu potencijala globalnog zagrijavanja stakleničkih plinova osim CO2
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i izmjeni Direktive Vijeća 96/61/EZ (1), a posebno njezin članak 14. stavak 1.,
budući da:
(1)
U prilogu VI. Uredbi Komisije (EU) br. 601/2012 (2) utvrđeni su potencijali globalnog zagrijavanja (GWP) stakleničkih plinova osim CO2.
(2)
Radi provedbe primjene Smjernica IPCC-a iz 2006. o nacionalnoj evidenciji stakleničkih plinova Međuvladinog odbora za klimatske promjene, Odlukom 15/CP.17 (3) Konferencije država stranaka Okvirne konvencije Ujedinjenih naroda o promjeni klime (UNFCCC), utvrđuje se da države stranke od 2015. do donošenja nove odluke Konferencije država stranaka UNFCCC-a za izračun ekvivalenta ugljičnog dioksida antropogenih emisija iz izvora i uklanjanja stakleničkih plinova ponorima moraju koristiti GWP-e navedene u Prilogu III. Odluci 15/CP.17.
(3)
Kako bi se osigurala dosljednost mjerodavnog zakonodavstva Unije s metodologijama uporabljenima u kontekstu procesa UNFCCC-a, u skladu s tim potrebno je izmijeniti Uredbu (EU) br. 601/2012.
(4)
U skladu s člankom 13. stavkom 1. Direktive 2003/87/EZ, emisijske jedinice izdane od 1. siječnja 2013. vrijede za emisije tijekom osmogodišnjeg razdoblja trgovanja računajući od tog datuma. Pri usklađivanju količine emisijskih jedinica koje se izdaju od 1. siječnja 2013. u skladu s člankom 9.a stavkom 1. te Direktive u obzir treba uzeti GWP-e navedene u Prilogu III. Odluci 15/CP.17 Konferencije država stranaka UNFCCC-a. S obzirom na to da se Uredba (EU) br. 601/2012 primjenjuje od 1. siječnja 2013., i ova bi se Uredba trebala primjenjivati od tog datuma kako bi se osigurala dosljednost svih podataka o emisijama stakleničkih plinova tijekom cjelokupnoga osmogodišnjeg razdoblja trgovanja.
(5)
Mjere predviđene ovom Uredbom u skladu su s mišljenjem Odbora za klimatske promjene,
DONIJELA JE OVU UREDBU:
Članak 1.
Prilog VI. Uredbi (EU) br. 601/2012 mijenja se kako je utvrđeno u Prilogu ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Primjenjuje se od 1. siječnja 2013.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. ožujka 2014.

Labels: 12
20